題黄存之春莊雨急圖
作者：趙汝績
朝代：宋

paragraphs: 山濃樹密春欲浮，農夫有事營西疇。
鵓鴣聲歇風雨急，田塍滑澾如翻油。
牢披蓑衣緊繫笠，渾身水流兩股慄。
揀時浸種開稻包，心急鞭牛牛步急。
前年春寒再移秧，去年夏旱赤地荒。
東隣西保幾人在，渠今尚得本身强。
低頭無言心似苦，定願五風十日雨。
禾頭粒粒飽秋露，糠籺充腸米田主。
我家鏡湖烟水湄，身雖不耕眼見之。
何人得此畎畝趣，短紙寫出無聲詩。
坐令展卷三太息，力穡莫供浮末食。
君看此輩終歲勤，返向溝中作捐瘠。